Parlo ciaeo 08 aprile 2018
Zena e o rappòrto co-o Paganin, unn’ereditæ da valorizzâ de ciù
Andrea Acquarone
AUDIO
Genova - “De che magia o l’è fæto o teu violin, che de toccâlo o t’arrecovia o cheu? Cöse gh’è drento, un nio de roscigneu, ò unn’orchestra de flauti e chitarrin? Sensa tersa, segonda ni cantin, in sciâ quarta ti fæ cöse ti veu, mävegge che nisciun capîle peu, atro che un genio comme o Paganin… Se ti væ de sto pê mi ghe scommetto che un giorno ti fæ quella de sunnâ – sci scignori – sensa còrda e sensa archetto!”. Coscì o Martin Piaggio, int’un sonetto do 1824 o se rivòlze a-o seu avvoxou conçittadin, perché o Paganin – do quæ de sti giorni se celebra o Premmio omònimo, ch’o va avanti da-o 1954 – à l’epoca o l’ea za famoso in tutta Italia. Quarche anno apreuvo o l’aviæ intrapreiso a via de l’Euröpa, consacrandose pe delongo à unna famma internaçionâ, sensa però mai ascordâse da seu çittæ, a-a quæ o lascià pe testamento o seu instrumento: o Cannon.
Unna çittæ che do resto a no gh’à recangiou o gaibo, in derruâghe a casa inti travaggi de Via Madre di Dio. Comme o ne conta o Eliano Calamaro, un di primmi violin de l’orchestra do Carlo Feliçe, e studioso de l’òpera do Meistro, “l’è vea, gh’è o concorso, o Conservatöio, da quarche anno gh’è unna statua – à dî a veitæ un pittin straman – e unna stradda ascì ghe l’emmo dedicâ. Ma stante l’importansa do personaggio se dovieiva fâ ben ben de ciù. Se un o l’arriva à Zena”, o continua o Calamaro, “e o n’ô sa peu dâse che o se ne parte sensa savei che a nòstra a l’è a çittæ do Paganin. Incangio dovieiva ëse un quarcösa che ti l’intoppi delongo, comme succede à Vienna con Mozart. O l’è un personaggio mondiale, tra i ciù grendi ch’emmo avuo”. Magara ghe vorrieiva unna stradda, unna ciassa ciù centrale? “O Verdi à Brignole o l’à unna ciassa stramesuâ: o Paganin o no l’è da meno”, o ne risponde o meistro, contento de l’iniçiativa prevista pe ottobre, de unna mostra a-o Paxo dedicâ à “Paganini rock star”.
Buttemmo lì unn’idea niatri: e se ghe dedichescimo o tiatro o ciù importante, cangiandoghe o nomme da quello Carlo Feliçe, pe-o quæ pròpio o Paganin o no l’à vosciuo “ripete”?
Lescico
Apreuvo: in seguito
Arrecovia: rinfranca
Ascì: anche
Avvoxou: celebre
Cheu: cuore
Delongo: sempre
Derruou: demolito
Gaibo: gentilezza
Incangio: invece
Intoppi: incontri
Nio: nido
Roscigneu: usignoli
Straman: fuori mano
Stramesuâ: enorme
© Riproduzione riservata
ita_Latn lij_Latn vec_Latn grn_Latn lij_Latn lij_Latn lij_Latn lij_Latn lij_Latn epo_Latn lij_Latn lij_Latn ita_Latn lij_Latn glg_Latn lus_Latn lij_Latn ita_Latn min_Latn scn_Latn ita_Latn lij_Latn ita_Latn